**Danmarks Medie- og Journalisthøjskole**  
**Visuel Kommunikation**

**Fagbeskrivelse**  
**Efterår 2023/ forår 2024**  
**Praktik**

**5.-6. semester**

**Varighed:** 30 ECTS

**Formål:**

Perioden har til formål at den studerende får suppleret læringen på uddannelsens

forudgående semestre med en læring, der tager udgangspunkt i praksis, så den studerende får praktisk indsigt i processer, udviklingsforløb, arbejdsfunktioner og virksomhedstyper og dermed udvikler forståelsen af sammenhængen mellem teoretiske kundskaber og praktiske erfaringer.

**Pædagogisk og didaktisk tilgang:**

Den didaktiske ramme er, at den studerende som et læringsforløb tager ophold i praktikvirksomheden i form af et simuleret normalt ansættelsesforhold for at koble teori og metode med professionel praksis. Praktikforløbet er baseret på en kontrakt (skriftlig aftale), en individuel læringsplan og tilknyttede vejledere i virksomheden og studieretningsspecifikke koordinatorer. I forløbet indgår en midtvejsstatus på DMJX og afsluttes med udarbejdelsen af en rapport, der udgør udprøvningen.

Praktikken er ulønnet og foregår på praktiksteder, der er godkendt af uddannelsesinstitutionen. Godkendelsen forudsætter, at praktikstedet skønnes at kunne give den studerende viden om professionens praksis, få færdigheder i forhold til at udføre studieretningsspecifikke arbejdsopgaver og i øvrigt udvikle sine kompetencer inden for faget. Praktikstedet forpligter sig til at coache og give feedback på såvel resultater som proces.

**Læringsmål:**

De studerende skal opnå viden om:

* den studieretningsrelevante virksomheds praksis og anvendt teori og metode
* arbejdsmæssige og relationelle forhold i praktikvirksomheden samt   
  dennes klienter/samarbejdspartnere

De studerende skal opnå færdigheder i at:

* anvende teorier og metoder til at arbejde med studieretningsspecifikke kreative, visuelle og researchbaserede processer med henblik på at fremstille løsningsforslag og prototyper
* løse kommunikationsopgaver indenfor visuel kommunikation

De studerende skal opnå kompetencer indenfor:

* refleksion over egen proces, metode og resultat med henblik på egen læring
* selvstændig varetagelse af faglige arbejdsfunktioner i en professional praksis
* indgåelse i tværfaglige samarbejder og relationelle forhold

**Individuel læringsplan og kontrakt:**

Der indgås en kontrakt mellem virksomheden og den studerende, og kontrakten skal af den studerende tilsendes højskolen inden praktikstart, senest en uge inden praktikperiodens start. Kontrakten godkendes af praktikkoordinator.

De generelle læringsmål for praktikken udmøntes for hver enkelt studerende i en individuel læringsplan, der udarbejdes i samarbejde med praktikstedet og godkendes af praktikkoordinator på uddannelsesretningen. Formålet med læringsplanen er, at den skal sikre, at der kan aftales arbejdsopgaver, der er relevante for læringsmålene for praktikken. Praktikstedet forpligter sig til at coache og give feedback på såvel resultater som proces undervejs i forløbet.

Der er en skabelon til den individuelle læringsplan samt kontrakt og en vejledning til, hvordan de skal udfyldes.

**Læremidler:**

I praktikken trækker de studerende på teori, begreber og metoder, der er præsenteret og arbejdet med på uddannelsens første fire semestre.

Eksamensforudsætninger:

Opfyldelse af eksamensforudsætninger er et krav for, at den studerende kan deltage i forløbets eksamen. Eksamensforudsætninger kan være mødepligt, deltagelsespligt, gruppearbejde, opgaver, fremlæggelser, præsentationer etc. Manglende opfyldelse af eksamensforudsætning medfører, at den studerende har mistet et prøveforsøg.

Mødepligt:

Mødepligten i praktikperioden dokumenteres i form af praktikstedets godkendelse af praktikopholdet.

Deltagelsespligt:

Deltagelsespligten i praktikperioden dokumenteres i form af praktikstedets godkendelse af praktikopholdet. Der er endvidere deltagelsespligt til midtvejsstatusmødet på uddannelsen.

**Praktikerklæring:**

Efter praktikforløbet og før prøven i praktikken skal den studerende aflevere en praktikerklæring. Praktikerklæringen er dokumentation for, at den studerende har gennemført sit praktikophold. Erklæringen skal underskrives af praktikstedet. Den studerende uploader den underskrevne praktikerklæring inden den fastsatte frist.

Eksamen:

Bedømmes ved 7-trinsskalaen og ekstern censur og finder sted på 6. semester

Ud over at deltage i løsningen af praktikstedets arbejds- og udviklingsopgaver (dokumenteres i form af cases), afleverer den studerende et skriftligt produkt og fremfører på baggrund af det en mundtlig præsentation af praktikforløbet (30 min., inkl. votering). Bedømmelsen afspejler en samlet vurdering af den studerendes refleksion over praktikforløbet, faglig argumentation samt visuel fremstilling.

Godkendt af NN, august 2023 (uden studieaktivitetsmodel)